**SELETUSKIRI (II - V voor kokku)**

**Keskkonnaministri määruse „Toetuse andmise tingimused avatud taotlemise korral meetmes „Kaitsealuste liikide ja elupaikade säilitamine ning taastamine” tegevuste „Kaitstavate elupaikade taastamine“ ja „Poollooduslike koosluste hooldamiseks vajaminevad investeeringud“ raames“ eelnõu juurde**

1. **Sissejuhatus**

Määruse eelnõu (edaspidi *eelnõu*) kehtestab toetuse andmise tingimused meetmes „Kaitsealuste liikide ja elupaikade säilitamine ning taastamine“ tegevuste „Kaitstavate elupaikade taastamine“ ja „Poollooduslike koosluste hooldamiseks vajaminevad investeeringud“ raames.

Eelnõu ja selle seletuskirja koostasid Keskkonnaministeeriumi looduskaitse osakonna nõunik Kadri Möller (e-post: kadri.moller@envir.ee, telefon 626 2876) ja välisfinantseerimise osakonna struktuurifondide büroo juhataja Külli Tammur (e-post: kulli.tammur@envir.ee, telefon: 626 2955). Juriidilise ekspertiisi tegi välisfinantseerimise osakonna struktuurifondide büroo jurist Rene Lauk (e-post: rene.lauk@envir.ee, telefon: 626 2948).

Eelnõu (10.08.2020): vooru eelnõu ja seletuskirja koostasid Keskkonnaministeeriumi eelarve- ja strateegiaosakonna peaspetsialist Eerika Purgel (e-post: eerika.purgel@envir.ee, tel: 626 0709) ja õigusosakonna jurist Rene Lauk (e-post: rene.lauk@envir.ee, tel: 626 2965). Riigiabi reeglite kohase vastavusanalüüsi ja ekspertiisi tegi eelarve- ja strateegiaosakonna peaspetsialist Hannes Aarma (e-post: hannes.aarma@envir.ee, tel: 626 0732). Keeletoimetaja oli õigusosakonna peaspetsialist Aili Sandre.

1. **Eelnõu eesmärk**

Eelnõu eesmärgiks on reguleerida toetuse andmist meetme „Kaitsealuste liikide ja elupaikade säilitamine ning taastamine“ tegevuste “Poollooduslike koosluste hooldamiseks vajaminevad investeeringud” ja „Kaitstavate elupaikade taastamine“ tulemuste saavutamiseks.

1. **Eelnõu sisu ja võrdlev analüüs**

Eelnõu koosneb 25 paragrahvist, mis on rühmitatud 6 peatükki:

1. Üldsätted
2. Toetatavad tegevused, kulude abikõlblikkus ja toetuse määr
3. Taotlejale ja taotlusele esitatavad nõuded
4. Taotluse esitamine ja menetlemine
5. Toetuse saaja õigused ja kohustused
6. Aruannete esitamine ja toetuse maksmise tingimused
7. **peatükk**

**Üldsätted**

*Eelnõu § 1* kohaselt reguleeritakse prioriteetse suuna „Roheline infrastruktuur ja hädaolukordadeks valmisoleku suurendamine“ meetme „Kaitsealuste liikide ja elupaikade säilitamine ning taastamine“ tegevuste “Poollooduslike koosluste hooldamiseks vajaminevad investeeringud ja „Kaitstavate elupaikade taastamine“ tulemuste saavutamiseks toetuse andmist ning selle kasutamise tingimusi.

*Eelnõu §-s 2* määratletakse eelnõus kasutatavad olulisemad terminid.

*Eelnõu § 2 p 3* sätestab, et käesoleva määruse mõistes on poollooduslik kooslus direktiivis 92/43/EMÜ lisas 1 loetletud elupaigatüübid nõmmeniit (4030), lubjarikas aruniit (6210), lubjavaene aruniit (6270\*), loopealne (6280\*), puisniit (6530\*), lamminiit (6450), soostunud niit (7230) ja keskkonnaministri 13.09.2013 käskkirjas nr 897 „Poollooduslike koosluste tegevuskavas aastateks 2014–2020“ (edaspidi poollooduslike koosluste tegevuskava) toodud liigikaitseliselt oluline rannaala. Käesoleva määruse kontekstis on eelnev loetelu lõplik ja teistes õigusaktides poollooduslike kooslustena defineeritud kooslused ei ole poollooduslikud kooslused antud määruse mõistes. Selline valik on tingitud asjaolust, et nimetatud elupaigatüübid on võrreldes teiste poollooduslike kooslustega halvemas olukorras ning nende hooldusmaht on proportsionaalselt väikseim. Seega peab eelkõige toetama antud poollooduslike koosluste seisundi parendamist. Nimetatud koosluste ja liigikaitseliselt oluliste rannaalade seisundi parandamise vajadus on toodud poollooduslike koosluste tegevuskavas.

Eelnõu (10.08.2020): Elupaigatüüpide nimekiri esitatakse loeteluna, mitte eraldi punktidena.

*Eelnõu § 2 p 4* käsitleb terminit „poollooduslike koosluste hooldamiseks vajalik taristu“, sh kogumisaiad. Kogumisaia soetamise korral on abikõlblikud ainult aia- ja väravapaneelid (kandilised). Kogumisaia komplekt sh järelvedamise süsteem, hoolduspuur (sh puurvärav), karusellvärav ja selle elemendid, elektroonikaseadmed ei ole abikõlblikud. Abikõlblikud ei ole loomade hooldamiseks mõeldud elemendid.

*Eelnõu § 2 p 5* defineerib termini „varjualune“. See on loomadele karjatamise perioodil vaba juurdepääsuga ehitis. Varjualusena käesoleva määruse mõistes ei mõelda lauta.

*Eelnõu § 2 p 6* defineerib termini „veemahuti“. Selle juures loetakse vahetatavaks pukseeritavaks seadeldiseks majandus- ja kommunikatsiooniministri 08.06.2011 määruse nr 39 „Traktori, liikurmasina ja nende haagiste tehnonõuded, nõuded varustusele ning tehnonõuetele vastavuse kontrollimise tingimused ja kord“ § 3, punktis 35 toodud mõistet. Eraldi jooturite soetamist ei toetata.

*Eelnõu § 2 p 7* defineerib mõiste töövahend. Määruses sätestatud töövahendite loetelu on ammendav. Taotleja peab põhjendama iga töövahendi kasutusotstarvet. Niiduk on abikõlblik, kui see on mõeldud niitmiseks, mitte mõneks sarnaseks tegevuseks nt hekseldamiseks. Vaaluti ja kaaruti eraldi töövahendina ostmine peab olema majanduslikult põhjendatud. Esilaadur on abikõlblik, kui taotleja põhjendab ära selle kasutamise eesmärgipäraselt ja näitab ka ära kasutatavad lisaseadmed. Lisaseadmetest on abikõlblik ainult pallihaarats. Kopp ei ole abikõlblik. Pallihaarats on ka eraldiseisvalt abikõlblik, kui taotleja põhjendab selle kasutamist eesmärgipäraselt. Palliveohaagis on heinapallide vedamiseks mõeldud haagis, mitte multifunktsionaalne järelhaagis.

Eelnõu (10.08.2020): täiendatakse **§ 2 punkti 7**, tehtud muudatusega antakse võimalus saada toetust ka loomaveokäru ja -pargase soetamiseks. Praegu ei eksisteeri maal sellist hajusat kariloomade pidamist nagu vanasti ning veel säilinud loomapidamine on koondunud pigem vähestesse üksustesse hea infrastruktuuriga asukohtades. Poollooduslikud kooslused (edaspidi PLK) asuvad neist punktidest aga tihtipeale kaugel, mistõttu on vaja loomade transportimise võime suurendamiseks toetada loomaveokäru soetamist. Loomaveopargas on vajalik loomade ja niidutehnika transportimiseks väikesaartele, kuhu puudub muu ühendus.

*Eelnõu § 2 p 8 defineerib mõiste* kari. Määruses sätestatud kariloomade loetelu on ammendav. *Eelnõu § 2 p 9* Väiketraktorite kategooriad on leitavad majandus- ja kommunikatsiooniministri 08.06.2011 määruse nr 39 “ Traktori, liikurmasina ja nende haagiste tehnonõuded, nõuded varustusele ning tehnonõuetele vastavuse kontrollimise tingimused ja kord“ lisast 4.

Eelnõu (22.11.2017), uuendatakse **§ 2 punkti 3 alapunkti 8** sõnastust, sest viidatud tegevuskava on kinnitatud keskkonnaministri 13.09.2013 käskkirjaga nr 897 ja viimasena muudetud [Keskkonnaameti peadirektori 02.06.2017 käskkirjaga nr 219](https://www.keskkonnaamet.ee/sites/default/files/kaitse_planeerimine/plk_tegevuskava_01_03_16_muut_aprill2017.pdf).

*Eelnõu §-s 3* sätestatakse toetuse andmise eesmärk ja meetme tegevuse väljundnäitajad. Toetuse andmise eesmärk on parandada või säilitada kaitstavate liikide, elupaikade seisundit. Euroopa nõukogu direktiivi 92/43/EMÜ looduslike elupaikade ning loodusliku taimestiku ja loomastiku kaitsest (edaspidi *loodusdirektiiv*) eesmärk on üle-euroopaliselt ohustatud liikide ja elupaikade soodsa seisundi saavutamine. Aastal 2013 Euroopa Komisjonile esitatud aruande järgi, on Eestis Euroopa Liidu ohustatud elupaigatüüpe 60 ja 99 liiki, millest soodsas seisundis on vaid 52% elupaigatüüpidest ja 54% liikidest. Euroopa Liidu elurikkuse strateegia esimene eesmärk on seotud liikide ja elupaikade seisundi parandamisega ja sätestatud on, et aastaks 2020 peab 100% elupaigatüüpidel ja 50% liikidel olema soodne või paranenud seisund. Euroopa Liidu elurikkuse strateegia teine eesmärk on seotud rohetaristu arendamise ja kahjustatud ökosüsteemidest 15% taastamisega. Riigisiseselt on looduskaitse arengusuunad kinnitatud Vabariigi Valitsuse 26.07.2012 korraldusega nr 332 Looduskaitse arengukava (edaspidi *LAK*) aastani 2020, mille teine põhieesmärk on tagada liikide ja elupaikade soodne seisund ning maastike mitmekesisus, nii et elupaigad toimivad ühtse ökoloogilise võrgustikuna. Toetuse andmise eesmärk on panustada nii loodusdirektiivi, Euroopa Liidu elurikkuse strateegia esimese ja teise eesmärgi kui ka LAK-i teise põhieesmärgi täitmisesse. Toetuse abil elluviidud projekt peab panustama meetme tegevuste väljundinäitajatesse vastavalt järgmisele tabelile:

|  |  |
| --- | --- |
| Toetatav tegevus | Meetme tegevuste väljundnäitaja |
| poollooduslike koosluste taastamine kaitsekorralduskavade ja tegevuskavade alusel | seisundi parandamiseks toetust saanud elupaikade pindala |
| poollooduslike koosluste hooldamiseks vajaliku taristu rekonstrueerimine ja rajamine | soetatud, rajatud ja rekonstrueeritud objektide arv seoses kaitstavate liikide või elupaikadega |
| poollooduslike koosluste taastamiseks ja säilitamiseks vajaliku karja soetamine |
| poollooduslike koosluste hooldamiseks vajalike töövahendite soetamine |

Soetatud, rajatud ja rekonstrueeritud objektide arvu arvestamisel lähtutakse järgnevast: soetatud objektide arvuna lähevad arvesse soetatud kariloomade ja tehnika arv. Rekonstrueeritud objektide korral loetakse üheks objektiks omavahel seotud taristu. Nii näiteks moodustab tee koos teeäärsete truupidega ühe objekti.

Toetuse abil ellu viidud projekt aitab kaasa järgnevas tabelis toodud tulemusnäitajate sihttasemete saavutamisse.

|  |  |  |  |  |
| --- | --- | --- | --- | --- |
| Tulemusnäitaja | Ühik  | Algtase(2013) | Sihttase (2018) | Sihttase(2023) |
| Paranenud või samaks jäänud seisundiga liikide arv | tk | Soodsas seisundis 53, ebapiisavas seisundis 27, halvas seisundis 8, teadmata 11 liiki | - | 12 liigi seisund on paranenud, teiste liikide seisund on jäänud samaks |
| Paranenud või samaks jäänud seisundiga elupaigatüüpide arv | tk  | Soodsas seisundis 31, ebapiisavas seisundis 27, halvas seisundis 3 elupaigatüüpi | - | 7 elupaigatüübi seisund on paranenud, teiste elupaigatüüpide seisund on jäänud samaks |

**Üldiste valikukriteeriumite analüüs**

Analüüs on tehtud üldiste valikukriteeriumide lõikes.

*Projekti mõju meetme eesmärkide saavutamisele*

Kriteeriumi täitmiseks on meetmes toetatavad tegevused sätestatud selliselt, et need panustavad otseselt meetme eesmärkide täitmisse ehk kui projekt on toetatava tegevuse elluviimiseks, panustab ta juba meetme eesmärgi täitmisse. Abikõlblikud kulud on esmajärgus piiratud nõudega, et juhul, kui projekti raames tehakse kulusid, mis ei ole meetme eesmärgi saavutamiseks vajalikud, ei loeta neid kulusid abikõlblikuks. Projekti tulemuste kestlikkus tagatakse kestlikkuse nõude seadmisega toetuse saajale. Samuti sätestavad meetme tingimused, et iga rahastatav projekt peab panustama meetme väljundnäitajasse, vastasel juhul rahastamist ei toimu.

*Projekti põhjendatus*

Projekti põhjendatust hinnatakse eelnõu § 16 lg 1 punktiga 1 seatud kriteeriumiga, mille hindamine on täpsemalt lahti selgitatud lõikes 2.

*Projekti kuluefektiivsus*

Projekti kuluefektiivsust hinnatakse eelnõu § 16 lg 1 punktiga 2 seatud kriteeriumiga, mille hindamine on täpsemalt lahti selgitatud lõikes 3. Taotleja peab taotlemisel kirjeldama ning tõendama, milliste arvutuste ja hinnangute alusel on eelarve kokku pandud ning et planeeritud kulud on vajalikud ja mõistlikud. Viimase nõude täitmist hinnatakse täiendavalt kulude abikõlblikkuse hindamisel, lähtudes eelnõu § 8 lõikest 1. Lisaks kirjeldab taotleja taotlemisel oma võimekust püsikulude rahastamiseks – antud nõudega mõeldakse, et taotlemisel kirjeldab taotleja, kuidas ta projekti järgselt tagab toetuse abil rajatud/soetatud vara sihtotstarbelise kasutamise, säilimise ja uuendamise.

*Toetuse taotleja/saaja suutlikkus projekti ellu viia*

Antud kriteeriumi sisu on kaetud läbi eelnõu § 10, millega seatakse nõuded taotlejale, § 11, millega sätestatakse nõuded toetuse taotlusele ja § 12, mis sätestab taotleja kohustused. Nõutav informatsioon, andmed, tõendid ja seatud kohustused tagavad, et taotleja/toetuse saaja on organisatsiooniliselt, majanduslikult kui tehniliselt valmis projekti ellu viima.

*Projekti mõju läbivatele teemadele*

1. Võrdsed võimalused

Taotlejal/toetuse saaja kajastab taotlemisel ja projekti lõpparuandes projekti tegevuste ja tulemuste mõju võrdsetele võimalustele. Nõue vastavat analüüsi teha tuleneb Euroopa Parlamendi ja nõukogu määrusest (EL) nr 1303/2013, 17. detsember 2013, millega kehtestatakse ühissätted Euroopa Regionaalarengu Fondi, Euroopa Sotsiaalfondi, Ühtekuuluvusfondi, Euroopa Maaelu Arengu Euroopa Põllumajandusfondi ning Euroopa Merendus- ja Kalandusfondi kohta, nähakse ette üldsätted Euroopa Regionaalarengu Fondi, Euroopa Sotsiaalfondi, Ühtekuuluvusfondi ja Euroopa Merendus- ja Kalandusfondi kohta ning tunnistatakse kehtetuks nõukogu määrus (EÜ) nr 1083/2006.

Projekti lõpparuanne peab sisaldama analüüsi projekti tegevuste ja tulemuste mõjust võrdsetele võimalustele. Aruandes tuleb kirjeldada tegevusi, mida projekti raames viidi ellu soolise võrdõiguslikkuse edendamiseks ja võrdse kohtlemise tagamiseks, milliseid strateegiaid selleks rakendati ja tegevuste mõju järgmistele teemadele: sooline võrdsus, võrdne kohtlemine, puuetega inimeste ligipääs.

Projekti tulemusi kirjeldatakse enesehinnangu vormis, vastates seejuures küsimustele:

* + Kas projekt toetas soolise ebavõrdsuse vähenemist / võrdse kohtlemise tagamist?
	+ Kuidas on läbiviidud tegevused vähendanud meeste ja naiste ebavõrdsust /aidanud kaasa võrdse kohtlemise tagamisele?
	+ Kas projekti käigus konsulteeriti soolise võrdõiguslikkuse ekspertide, pädevate institutsioonidega?
	+ Milliseid uusi teadmisi ja oskusi omandati seoses soolise võrdõiguslikkuse edendamise (soolõimega) ja võrdse kohtlemise tagamisega?

Mõju peab olema positiivne või neutraalne – negatiivset mõju ei tohi olla, vastasel juhul projekti ei rahastata. Mõju võrdsete võimaluste tagamisele ei saa olla neutraalne, kui projekti tegevused on suunatud inimestele. Kui projekti tegevused ei aita kaasa soolise ebavõrdsuse vähendamisele, vaid säilitavad olemasolevat ebavõrdsust (st taasloovad soolisi stereotüüpe) on mõju negatiivne.

2. Regionaalareng

Meede edendab piirkondade arengueelduste maksimaalset ärakasutamist taastades või säilitades piirkondades kaitstavaid elupaikasid, kaitstavate liikide elupaikasid ja kaitstavaid liike, rekonstrueerides ja rajades poollooduslike koosluste hooldamiseks vajalikku taristut ning soetades selleks vajaminevat karja ja erivahendeid. Investeeringute elluviimisel arvestatakse nii piirkondlike kaitsekorralduskavadega ja tegevuskavadega ja asjassepuutuvatel juhtudel kohalike ja piirkondlike arengustrateegiatega. Samuti aitavad tegevused kaasa muuhulgas ökoturismi arengule ja töökohtade tagamisele maapiirkondades, edendades piirkondade kestlikku ja ühtlasemat arengut. Kuna tegevused toimuvad juba kinnitatud tegevuskavade alusel, mille regionaalne paiknemine sõltub elupaigatüübi asukohast ning tegemist on avatud taotlusvooruga, siis ei ole võimalik arvestada regionaalset mõõdet toetuste suunamisel või jaotamisel näiteks maakondade lõikes.

3. Riigivalitsemine

Meede panustab eesmärki tagada kvaliteetsed ja hästi ette valmistatud eelnõud. Toetuse andmise tingimuste väljatöötamisel on tuginetud valdkondlikele analüüsidele investeeringuvajadustest, õigusaktidest tulenevatele prioriteetidele. Meetme väljatöötamisse on kaasatud valdkondlikud eksperdid ning erinevaid huvigruppe esindavad katusorganisatsioonid ning partnerid valitsusasutustest. Laiapõhjaline kaasamine tagab huvigruppide seisukohti arvestava ning läbimõeldud eelnõu väljatöötamise.

*Eelnõu §-s 4* nimetatakse selguse huvides, et meetme rakendusasutus on Keskkonnaministeerium ja rakendusüksus on Sihtasutus Keskkonnainvesteeringute Keskus.

1. **peatükk**

**Toetatavad tegevused, kulude abikõlblikkus ja toetuse määr**

***Eelnõu §-s 5***sätestatakse toetatavad tegevused. Siia kuuluvad kaitsekorralduskavade ja tegevuskavade alusel poollooduslike koosluste taastamine. Tegevuskava all on mõeldud looduskaitseseaduses nimetatud liigi kaitse tegevuskava ning elupaiga tegevuskava. Vastavalt LAK-le toimub elupaikade ja sealsete liikide soodsa seisundi ja maastike mitmekesisuse saavutamine kahel viisil – kaitstakse seisundit või protsessi. Lihtsustatult öeldes – protsessi kaitseks tuleb läbi viia taastamistöö ja siis lasta loodusel ise toimetada, seisundi kaitseks peab taastamisele järgnema hooldamine, et hoida taastatud elupaika samal tasandil.

Poollooduslike koosluste (nt loopealsed, puisniidud) säilimine tagatakse nende hooldamisega, seetõttu peab poollooduslike koosluste taastamisele (peamiselt puude, võsa, roostiku eemaldamine, karjaaia rajamine) ehk endisele lähedasse seisundisse viimisele järgnema nende hooldamine.

Poollooduslike koosluste säilimiseks on vajalik nende iga-aastane hooldus niitmise või karjatamise teel. Kui hooldustoetust makstakse Maaelu arengukava raames, siis hooldamiseks vajaliku taristu rekonstrueerimine ja rajamine ning hooldamiseks vajalike kariloomade või töövahendite soetamist toetatakse nimetatud meetme raames. Tänane hooldatavate poollooduslike koosluste pindala ei taga neile omaste liikide püsimajäämist. Seetõttu näebki LAK ette suurendada hooldatavate poollooduslike koosluste pindala aastaks 2020 täna hooldatavalt 27 000 hektarilt 45 000 hektarini. Selle eesmärgi saavutamiseks on kinnitatud poollooduslike koosluste tegevuskava. Hoolduse tagamiseks ja hooldatava ala pindala suurendamiseks on vajalik tagada töövahendite juurdepääs hooldatavatele aladele. Seetõttu toetatakse meetme raames hooldamiseks vajaliku taristu (sillad, truubid, teed, loomade varjualused) rekonstrueerimist ja rajamist. Karjatatavate alade pindala suurendamiseks toetatakse kariloomade soetamist juhul, kui projektialale karja soetamist ei ole struktuurivahenditest ega KIK-i keskkonnaprogrammist viimase viie aasta jooksul toetatud. Karja käsitletakse kui projekti vahenditest soetatud vara, mis on vajalik projekti eesmärkide täitmiseks. Kari tuleb hoida sihtotstarbelises kasutuses 5 aasta kestel pärast projekti lõppu. Lisaks karja soetamisele toetatakse hooldamiseks vajalike töövahendite soetamist. Töövahendina käsitletakse käesolevas määruses § 2 p 7 loetletud tehnikat ning see loetelu on lõplik.

Eelnõu (22.11.2017), korrastatakse **§ 5 lg 1 punkti 2** sõnastust, sest poollooduslike koosluste hooldamiseks vajaliku taristu (sh varjualuste, veemahutite, kogumis- ja karjaaedade) soetamine ja rajamine on toetatavad tegevused. Taristu soetamine on abikõlblik ka kehtiva määruse alusel, muudatusega sõnastatakse see selgemalt.

*Eelnõu § 5 lõike 1 punktis 3* kirjeldatakse toetatava tegevusena loopealse (6280\*); lubjarikka aruniidu (6210); lubjavaese aruniidu (6270\*), nõmmeniidu (4030), lamminiidu (6450) ja soostunud niidu (7230) ning poollooduslike koosluste tegevuskavas toodud liigikaitseliselt olulise rannaala taastamiseks või hooldamiseks vajaliku karja soetamist. Punktis 4 sätestatakse, et töövahendite soetamine on toetatav lubjarikka aruniidu (6210); lubjavaese aruniidu (6270\*), puisniidu (6530\*), lamminiidu (6450) ja soostunud niidu (7230) hooldamiseks. Nii punktis 3 kui ka 4 toodud tegevuse juures võib algselt teha alal taastamiseks vajalikud tegevused, millele järgneb hooldamine – tegevus panustab tervikuna hooldamisega seonduvasse väljundnäitajasse.

*Lõikega 2* sätestatakse, et poollooduslike koosluste taastamist; poollooduslike koosluste hooldamiseks vajaliku taristu rekonstrueerimist ja rajamist, poollooduslike koosluste taastamiseks ja säilitamiseks vajaliku karja soetamist ja poollooduslike koosluste hooldamiseks vajaminevate töövahendite soetamist toetatakse ainult looduskaitseseaduse alusel kaitstavatel loodusobjektidel.

*Lõikes 3* kirjeldatakse projekti tulemuste kestvuse nõuet. Projekti taotlusvormis tuleb toetuse taotlejal kirjeldada projekti jätkusuutlikkust (kuidas on tagatud projekti tulemuste säilimine, ülevaade projekti tulemuste kasutamisest viie aasta jooksul pärast projekti lõppemist). Rakendusüksus kontrollib taastatud ala hooldamist pärast projekti lõppemist järel-kontrollide raames. Vajadusel kaasatakse rakendusüksuse poolt olukorra hindamiseks Keskkonnaamet.

*Lõikes 4* sätestatakse, et poollooduslike koosluste hooldamiseks vajamineva taristu rekonstrueerimine ja rajamine võib toimuda ka väljaspool kaitstavat loodusobjekti, kuid see peab otseselt toetama toetuse andmise eesmärki ja panustama meetme tegevuste väljundinäitajate saavutamisse. Sellega on mõeldud, et karjatamiseks ja poolloodusliku koosluse säilitamiseks vajalik infrastruktuur ei pea ilmtingimata asuma kaitstaval alal. Koostöös Keskkonnaametiga võib leida varjualuse ehitamiseks sobilikuma asukoha kaitseala vahetus läheduses. Oluline on, et ehitatavas varjualuses peetavaid loomi karjatatakse kaitstaval loodusobjektil asuvatel poollooduslikel kooslustel, mis tagaks nimetatud loodusväärtuste säilimise ehk projektialal asuvate elupaigatüüpide soodsa seisundi.

Kui toetust taotletakse ehitamiseks, siis on abikõlblik ka vastava ehitise projekteerimise ja omanikujärelevalve kulud. Need kulud tuleb toetuse taotlemise faasis ära nimetada ja planeerida.

Eelnõu (22.11.2017), täiendatakse **§ 5 lõikega 41**, mille kohaselt juhul, kui toetatakse karja ostu § 5 lõike 1 punktis 3 nimetatud poollooduslike koosluste taastamiseks ja edasiseks hooldamiseks, siis karjaga seotud taristut võib rekonstrueerida, rajada või soetada juba taastamise etapis. Täpsustus on vajalik, et tagada karjatamiseks vajalikud vahendid ja poollooduslike koosluste hooldamine vahetult taastamise järel. Taristut saab hankida meetme tegevuse nr 8.1.2 raames.

*Lõikes 5* sätestatakse piirang lõike 1 punkti 3 alusel soetatavate loomade vanusele – hobused peavad olema vanuses 2–4 aastat, veised vanuses 10 kuud–3 aastat ja lambad või kitsed vanuses kuus kuud kuni kaks aastat looma vastuvõtmise hetkel, sest selles eas on loomad poollooduslike koosluste hooldamise kõige kasumlikumad, kuna söövad biomassi kõige rohkem ja võimaldavad jätkusuutlikku karja säilitamist.

Eelnõu (10.08.2020): Alandatakse soetatavate veiste minimaalset vanust, kuna turusituatsioon on muutunud selliselt, et veiseid müüakse üldjuhul alla aastavanustena. Kümnekuuse veise soetamisega tagatakse loomade heaolu. Miinimumvanust ei saa rohkem langetada, sest loomad peavad olema soetamisel ikkagi piisavalt suured, sest projektialal ei peeta loomi üldjuhul tehistingimustes. Rakendusüksusel tuleb taotluste hindamisel arvestada toetatava ala säilitamiseks vajaliku karjatamiskoormusega. Kuna on võimalik soetada eri vanuses loomi, siis on oluline toetuse andmisel arvestada, et ei ole üle- ega alakarjatamist. Kui poollooduslikke kooslusi taastatakse karjatamise teel, tuleb karjatamiskoormuse vähenemisel ette näha ka lisaalade kasutamise võimalus.

Eelnõu (10.08.2020): *Lisatakse* ***§ 5 lõige 51*** *.* Kuna praeguste muudatustega hakatakse toetust andma ühikuhinna alusel – juba taastatud aladele ei ole võimalik ühikuhinda rakendada –, siis seatakse lisakriteerium. Nimelt – projektiala ei ole saanud taastamiseks toetust struktuurivahenditest, LIFEist, KIKi keskkonnaprogrammist, pole saanud loodushoiutoetust ega PRIA makstavat PLK hooldustoetust ega toetust ka muudest allikatest. Toetus on mõeldud esmaseks taastamiseks (mitte järeltaastamiseks) kogu taastamisprotsessi ulatuses. Näiteks on üldjuhul toetuskõlbulikud alad, mis hoolduskõlbulikuks muutmiseks vajavad puittaimestiku raiet, kändude ja/või mätaste freesimist ja tööde järgse aasta vegetatsiooni perioodi jooksul võib tekkida vajadus võsusid purustada.

*Lõikes 6* sätestatakse, et karja soetamist toetatakse vaid juhul, kui projektialale ei ole varem struktuurivahenditest ega keskkonnaprogrammist loomade ostuks toetust antud. Rakendusüksus kontrollib varasemat toetuse saamist oma andmebaasidest (SFOS ja KIKAS), Vajaduse korral teeb päringu ka teistesse andmekogudesse (näiteks PRIA). Kui toetuse saajal lisanduvad uued alad, kuigi ta on varem toetust saanud, siis saab ta taotleda uuesti toetust, kui varem soetatud karja jõudlus ei ole lisandunud alade hooldamiseks piisav.

Eelnõu (22.11.2017): täiendatakse **§ 5 lõiget 6** tingimusega, et taristu, karja ega töövahendite soetamist ei toetata, kui taotlusega hõlmatud alale on viimase viie aasta jooksul KIK-i keskkonnaprogrammist, EL struktuurivahenditest või muudest välisabi finantsvahenditest taristu, karja või töövahendite soetamist toetatud. Ainsa erandina toetatakse teist liiki karja soetamist samale projektialale toetamaks segakarjatamist. Segakarjatamine on oluline poollooduslike koosluste liigilise mitmekesisuse suurendamiseks. Samale alale mitmekordne investeerimine ei ole kuluefektiivne. Piirangu eesmärk on suunata toetus eelkõige uute alade hooldusesse võtmiseks.

Töövahendid on § 2 punktis 7 loetletud tehnika, mida kasutatakse poollooduslikel kooslustel rohumassi niitmisel, kuivatamisel, kogumisel ja transportimisel: niiduk, vaaluti, kaaruti, presskogur ehk ruloonpress, esilaadur, pallihaarats ning palliveohaagis.

Arvestada tuleb, et biomassi tohib ladustada ainult kinnistu omaniku nõusolekul ja selle pikaajaline ladustamine on taunitav.

Karja soetamisel tuleb arvestada, et karjatamisel veekogu ääres tuleb tagada kallasraja kasutamine avalikkuse poolt. Samuti tuleb toetusest soetatud karja kasutamisel tagada ümbritseva elukeskkonna vääruste säilimine (näiteks jälgida, et looduslikud pühapaigad ega allikad ei saaks karjatamise tulemusena reostatud).

Eelnõu (10.08.2020): täpsustatakse **§ 5 lõiget 6**. Sätte mõte on vältida samale alale toetuse andmist taristule, mis on juba rajatud toetusega. Praktikas on tekkinud olukord, kus toetust on soovitud küll samale alale, kuid teist liiki taristu soetamiseks. Sellise toetuse andmine on lubatud, kuid senise ebatäpse sõnastuse tõttu oli sätet võimalik mitmeti tõlgendada.

*Lõikes 7* sätestatud piirangus mainitud isikute all mõeldakse tulumaksuseaduse § 8 lõikes 1 määratletud isikuid. Rakendusüksus kontrollib vastavaid seoseid äriregistrist.

*Lõikes 8* sätestatakse piirang, et lõike 1 punktis 4 nimetatud töövahendite soetamist toetatakse juhul, kui puisniidul, väikesaartel ja laidudel on hooldatava ala pindala vähemalt 10 hektarit, lamminiitudel vähemalt 50 hektarit, teistel poollooduslikel kooslustel vähemalt 30 hektarit. Töövahendite soetamiseks vajamineva minimaalse hooldatava ala pindalad on välja pakkunud eksperdid, kelle hinnangul väiksema hooldatava ala puhul ei ole töövahendite soetamine otstarbekas ja ala hooldamiseks on mõistlikum kasutada tehnika rentimist. Erandjuhul võib kõne alla tulla ka töövahendite soetamise toetamine väiksema pindalaga puisniitudel, väikesaartel ja laidudel, kui Keskkonnaameti hinnangul on ala hooldamine väga oluline. Sellisteks juhtudeks võivad olla eraldiasuvad väga kõrge looduskaitselise väärtusega kooslused. Rakendusüksus kontrollib varasemat toetuse saamist oma andmebaasidest (SFOS ja KIKAS), vajaduse korral teeb päringu ka teistesse andmekogudesse (näiteks PRIA). Kui toetuse saajal lisanduvad uued alad, kuigi ta on varem toetust saanud, siis saab ta taotleda uuesti toetust, kui varem soetatud tehnika jõudlus ei ole lisandunud alade hooldamiseks piisav või soetatakse varasemast erineva otstarbega tehnikat.

*Lõikes 9* sätestatakse piirang, et väiketraktori soetamist toetatakse juhul, kui puisniidul hooldatava ala pindala on vähemalt 50 hektarit ja taotleja ei ole eelnevalt samal otstarbel kasutatava väiketraktori soetamiseks toetust struktuurivahenditest ega KIK-i keskkonnaprogrammist eelneva viie aasta jooksul saanud.

Eelnõu (22.11.2017): muudetakse **§ 5 lg 9** väiketraktori soetamise tingimusi. Senistel tingimustel ei ole ükski taotleja puisniidu hooldamiseks traktori soetamiseks toetust taotlenud. Arvestades puisniitude mitterahuldavat seisundit ja seda, et 2016. aasta seisuga on hoolduses ainult 20 % Looduskaitse arengukavas aastaks 2020 seatud hooldatavate puisniitude pindalast, vähendatakse projektis nõutava puisniidu ala suurust 50 hektarilt **20** hektarini. Pindala vähendamise nõudega seonduvalt kehtestatakse piirang, mille kohaselt üks taotleja saab toetust mitte rohkem kui ühe väiketraktori soetamiseks.

Kehtima jääb määruse § 9 lg 4 kohane piirang, et väiketraktori soetamise maksimaalne ÜF toetus on kuni 15 000 eurot ja abikõlblik omafinantseering (OF) samuti kuni 15 000 eurot. Ülejäänud summa soetusmaksumusest on toetuse saaja mitteabikõlblik omafinantseering. Toetatakse ühe traktori soetamist taotleja kohta.

Järgnevalt on esitatud kulude jagunemine 40 000 eurose soetusmaksumusega traktori näitel.

|  |  |  |  |  |  |
| --- | --- | --- | --- | --- | --- |
| Toetatav tegevus | Finants­analüüsi tabelis: kogukulu (€) | E-toetuses\*: abikõlblik (AK) kulu kokku | E-toetuses: planeeritav AK ÜF toetuse summa (50%) | E-toetuses: Planeeritav AK OF toetuse summa (50%) | E-toetuses: MAK kulu summa. Üldjuhul kogukulu ja AK kulude vahe |
| Traktori soetamine | 40 000 | 30 000 | 15 000 | 15 000 | 10 000 (=40000–30000) |

\* Kui käibemaks (KM) on AK, siis esitatakse kõik summad E-toetuses koos KM-ga. Kui KM ei ole abikõlblik (on võimalik riigilt tagasi küsida), siis tuuakse kõik summad E-toetuses välja ilma käibemaksuta.

*Lõigetes 10 ja 12* kirjeldatakse nõudeid, millest taastamisel ja säilitamisel tuleb lähtuda. Kohalduvatel juhtudel tuleb Keskkonnaametil kinnitada vastavust oma kooskõlastusvormil (määruse lisa).

*Lõikes 10* nimetatakse keskkonnaministri 01.06.2004 määruse nr 62 „Loodushoiutoetuse taotlemise, taotluse läbivaatamise ja toetuse maksmise kord, nõuded toetuse maksmiseks ja toetuse määrad“ erandit - § 5 lõige 1 p 3: see ei kohaldu juhtudel, kui toetatakse samale alale tee rekonstrueerimist, mille kõrval on kuivenduskraav. Punkt 3 kohaseks kuivendussüsteemiks ei loeta toetusest tee ehitamise korral tee kõrvale tee säilimiseks vajaliku kraavi rajamist või korrastamist.

Eelnõu (22.11.2017): muudetakse **§ 5 lõiget 10** uuendades viidet õigusakti muudetud pealkirjale. Viidatud normide järgimine on projekti tegevuse elluviimisel jätkuvalt asjakohane. Toetuse saaja kohustub taastatud ala nimetatud määruse nõuetega vastavusse viima taastamistegevuse lõpetamise ajahetkeks ja vastavalt sel ajahetkel kehtivale määruse sõnastusele. Vastavust kõnealusele nõudele hindab Keskkonnaamet.

*Lõike 10* kohaselt kontrollib Keskkonnaamet taastatud ala vastavust lõikes 10 nimetatud määruse nõuetele. Keskkonnaamet annab oma hinnangu kas taastamistööde vastuvõtmisel või paikvaatluse käigus. Toetuse saaja kaasab ameti taastamistööde vastuvõtmisele.

Eelnõu (22.11.2017): muudetakse **§ 5 lõikes 11** lõike 1 sõnastust ja punktide loetelu nii, et maaeluministri 22. aprilli 2015. a määruse nr 38 „Poolloodusliku koosluse hooldamise toetus” §-des 8–10 toodud nõudeid (välja arvatud § 8 lg 9 ja lg 10) tuleb järgida ka väiketraktori kasutamisel. Taristu, karja, töövahendite ja väiketraktori soetamisel tuleb neid kasutada poolloodusliku koosluse hooldamiseks viisil, millega tagatakse hooldatava ala iga-aastane vastavus kehtivatele maaeluministri määruse tingimustele viie aasta jooksul lõppmakse tegemisest arvates. KIK kontrollib alade vastavust koostöös Keskkonnaametiga viie aasta jooksul lõppmakse tegemisest toetusest soetatud asjade sihipärase kasutamise ja säilimise kontrollimise raames.

Eelnõu (22.11.2017): lisatakse **§ 5 lõige 12**, millega tuuakse sisse tingimus, et liigikaitseliselt olulisel rannaalal tegevuse elluviimisel tuleb järgida poollooduslike koosluste tegevuskavas toodud liigikaitseliselt olulise rannaala hooldamiseks kehtestatud nõudeid, kui käesolevast määrusest ei tulene teisiti. Toetust saanud ala peab hiljemalt viie aasta jooksul pärast projekti lõppu vastama liigikaitseliselt olulise rannaala kõrgema hoolduskvaliteedi nõuetele.

Alljärgnev tabel kirjeldab meetme tegevuste seost toetatavate tegevustega.

|  |  |
| --- | --- |
| Meetme tegevus | Toetatav tegevus |
| Kaitstavate elupaikade taastamine | 1. poollooduslike koosluste taastamine kaitsekorralduskavade ja tegevuskavade alusel
 |
| Poollooduslike koosluste hooldamiseks vajaminevad investeeringud | 1. poollooduslike koosluste hooldamiseks vajaliku taristu rekonstrueerimine ja rajamine
 |
| 1. poollooduslike koosluste taastamiseks ja hooldamiseks vajaliku karja soetamine
 |
| 1. poollooduslike koosluste hooldamiseks vajalike töövahendite soetamine.
 |

*Eelnõu §-ga 6* viidatakse, et antav toetus ei ole riigiabi konkurentsiseaduse tähenduses. Toetuse andmisel võib tegu olla riigiabiga kui on täidetud kõik järgmised tingimused:

1)  toetust antakse riigi vahenditest;

2)  toetuse andmine annab saajale  majandusliku eelise;

3)  toetusel on  valikuline iseloom;

4)  toetusel on mõju konkurentsile ja kaubandusele.

Sealjuures ei ole abi vorm ja eesmärk, samuti abi andja või abi saaja õiguslik vorm  määrava tähtsusega otsustamaks, kas abi kuulub ELTL artikli 107 alla (on käsitatav riigiabina) või mitte.

Kuna Euroopa Liidu õiguse kohaselt  otsustab Euroopa Liidu toetusvahendite kasutamise üle liikmesriik ise, on tegu riiklike vahenditega ja riigiabi esimene tingimus (tunnus) on seega täidetud.

Teise tingimuse täidetuse hindamisel tuleb arvestada, et määruse § 10 lg 1 kohaselt on toetust kavas  anda põhikirja kohaselt looduskaitsega tegelevatele mittetulundusühingutele ja sihtasutustele ning kohalikele omavalitsustele ja omavalitsusliitudele.

Abi on kavas anda ainult keskkonna (sh looduse) kaitsmisega seotud tegevusteks looduskaitseseaduse lõike 10 kohaselt. Vastavalt nimetatud lõikele ei loeta kaitseala, hoiuala või püsielupaiga poollooduslike koosluste säilitamiseks vajaliku töö tegemist majandustegevuseks ega ettevõtluseks. Juhul, kui töö tegemiseks (sh vajalike vahendite soetamiseks) antavat toetust sihipäraselt kasutatakse, ei anna toetus saajale majanduslikku eelist. Määrus lubab toetust kasutada ainult ettenähtud eesmärgil ning saaja on kohustatud rikkumise korral toetuse osaliselt või tervikuna tagastama. Kuna toetuse andmisega ei anta toetuse saajale lisaks töö täitmisega seotud täiendavaid õigusi ega tulu teenimise võimalusi, ei ole antud (st teine) riigiabi tingimus täidetud.

Riigiabi kolmas tingimus on täidetud, kuna toetust ei anta kõigile isikutele, vaid riik on kaalutlusõiguse alusel piiranud määrusega nii taotlejate ringi kui ka seadnud tingimuse, et toetust antakse avatud taotlusvooru kaudu. Seega on abi andmisel valikuline iseloom.

Riigiabi neljas tingimus võib sõltuvalt konkreetse abi saaja põhikirjast olla täidetud või mitte (st kas majandustegevus on põhikirjas lubatud või mitte). Kõik taotlejad võivad ka oma põhitegevuse kõrvalt küll tegeleda  ka majandustegevusega, kuid juhul kui see toimub abi eesmärgiga mitteseotud valdkondades, ei tohiks abi andmine majandustegevusega mitteseotud (looduskaitse) tegevustele konkurentsile ja  kaubandusele üheski valdkonnas mõju avaldada. Kuna toetuse andmisel ei ole üks riigiabi tunnus (nr 2 ) täidetud, ei ole toetuse andmisel tegu riigiabiga

*Eelnõu §-s 7 lõikes 1* sätestatakse, et abikõlblikkuse periood algab ja lõpeb taotluse rahuldamise otsuses märgitud kuupäevadel. Lõikes 2 täpsustatakse missugusesse ajaraami peab taotluse rahuldamise otsuses märgitav abikõlblikkuse periood jääma.

Teadlikult on sätestatud abikõlblikkuse perioodi lõpptähtpäevaks 31. detsember 2023. a, et vältida selles osas 2014–2020 perioodi lõpus määruse muudatusi. Perioodil 2007–2013 tuli teha palju muudatusi just abikõlblikkuse perioodi pikendamiseks ja see on ebamõistlik halduskoormus õigusaktide muudatuste menetlemisel.

*Eelnõu §-s 8* sätestatakse abikõlblikud kulud. Lõikes 1 viidatakse Vabariigi Valitsuse 1. septembri 2014. a määruse nr 143 „Perioodi 2014–2020 struktuuritoetusest hüvitatavate kulude abikõlblikuks lugemise, toetuse maksmise ning finantskorrektsioonide tegemise tingimused ja kord“ (edaspidi *ühendmäärus*) §-dele 2 ja 5, kus on toodud kulu abikõlblikuks lugemise üldtingimused.

*Lõikes 2* tuuakse välja abikõlblike kulude liigid. *Punkti 1* kohaselt on abikõlblikud projekti kulud, mis tehakse § 5 lõikes 1 nimetatud tegevuste elluviimisel meetme ja projekti eesmärkide saavutamiseks. Nimetatud kululiikide loetelu ei ole ammendav. Kulude esmane määratlemine ja abikõlblikkuse hindamine toimub taotluse hindamise raames, hiljem hinnatakse abikõlblikkust detailselt iga kuludokumendi alusel. Määruses detailsete kululiikide sätestamisega on erandlikel juhtudel kaasnenud põhjendamatuid piiranguid mõistlike, vajalike kulude abikõlblikuks lugemisel. Määruses toodud sõnastus paneb rakendusüksusele abikõlblikkuse hindamisel suure vastutuse, kuid selline lähenemine lähtub toetuse saajate huvidest.

*Punktis 2* reguleeritakse, et ainult töölepingu alusel tekkinud personalikulud on abikõlblikud. Töövõtulepingu või käsunduslepingu alusel tehtavad personalikulud ei ole abikõlblikud. Töölepingu alusel tehtavad personalikulud alluvad samuti ühendmääruse regulatsioonile, mille § 2 kohaselt abikõlblikud kulud peavad olema põhjendatud. Kulude põhjendatust hindab rakendusüksus. Võlaõiguslike lepingute alusel tehtavate kulude abikõlblikkust on piiratud, sest projektijuhtimise teenuse ostmine on meetmest rahastatavate projektide elluviimisel osutunud kohati vähe efektiivseks. Toetuse saajal tuleb arvestada, et vastavalt töölepingu seadusele (§ 3) peab tööandja tagama töötajate kaitse diskrimineerimise eest, järgima võrdse kohtlemise põhimõtet ning edendama võrdõiguslikkust vastavalt võrdse kohtlemise seadusele ja soolise võrdõiguslikkuse seadusele.

Eelnõu (22.11.2017): muudetakse **§ 8 lõike 2 punkti 2**, millega halduskoormuse vähendamiseks piiratakse personalikulude abikõlblikkust. Projekti heaks töötavate isikute kuludest on abikõlblikud ainult projektijuhi personalikulud. Jätkuvalt on § 8 lg 2 punkti 2 järgi vajalik, et töösuhte aluseks oleks tööleping. Projekti elluviimist toetavate tegevuste kulud ei ole abikõlblikud teenuse osutamise lepingu alusel sisse ostes ega töölepingu alusel. Projektijuhi ülesanneteks on rakendusüksusega info vahetamine, projektiga seotud aruannete koostamine ja edastamine, projektist rahastatavate teenuste, ehitustöö ja asjade hankimine, lepingute haldamine ja täitmise nõudmine. Näiteks ei ole abikõlblikud karjaku teenuse ja administreerimise kulud, milleks on raamatupidamine, sekretäri- ja personalitöö, juriidiline nõustamine, vara haldamine, infotehnoloogiline tugitegevus ega muu abistav töö. Samuti ei ole abikõlblikud üldkulud [ühendmääruse § 9 lg 5](https://www.riigiteataja.ee/akt/104052017002?leiaKehtiv) mõistes.

**Personalikulu on toetatav, kui projekti raames määratakse toetus vähemalt 25 500 eurot Ühtekuuluvusfondist § 5 kohaste toetatavate tegevuste elluviimiseks.** 25 500 eurot on minimaalsuuruseks taotluse rahuldamise otsusega kinnitatud § 5 kohaste sisutegevuste elluviimisel tekkivate kulude katteks, et tekiks õigus personalikulude rahastamisele. Kui taotluse menetlemise käigus toetuse summa kahaneb võrreldes esialgselt esitatud taotlusega, siis õigus personalikulude rahastamiseks loetakse tekkinuks lähtudes taotluse rahuldamise otsusega kinnitatud summast. Piirsumma 25 500 eurot arvestamisel liidetakse meetmete 8.1.1 ja 8.1.2 toetatavate sisutegevuste maksumused.

Projektijuhtimise tasu eesmärk ei ole katta toetuse taotlemisel taotleja poolt tehtavaid kulusid. Projektijuhtimise tasu on mõeldud eelkõige katmaks rakendusüksusele aruandluse esitamise kulusid. Rakendusüksuse kodulehelt on leitavad näidisdokumendid hanke läbiviimiseks kõnesolevas meetmes rahastatavates projektides. See peaks oluliselt vähendama projektijuhtimise kulusid.

Eelnõu (10.08.2020): muudetakse **§ 8 lõike 2 punkti 2** ning võimaldatakse projekti elluviimiseks personalikulu hüvitada ühtse määra alusel. Ühtse määra kasutamisel tuleb arvestada, et selle tegevuse juures arvestatakse kogu abikõlblikku kulu tervikuna ning ka selle omaosalusse on vaja alati panustada. Eelnõukohases määruses on kajastatud vaid ühtse määra alusel makstavad toetussummad. Vabariigi Valitsuse 1. septembri 2014. a määruse nr 143 „Perioodi 2014–2020 struktuuritoetusest hüvitatavate kulude abikõlblikuks lugemise, toetuse maksmise ning finantskorrektsioonide tegemise tingimused ja kord“ (edaspidi ühendmäärus) §-s 101 on sätestatud, et projekti otsesed personalikulud hüvitatakse projekti ülejäänud otsestest kuludest arvestatud ühtse määra alusel. Samuti võib toetuse andmise tingimuste õigusaktis ette näha, et projekti otsesed personalikulud võib hüvitada Euroopa Parlamendi ja nõukogu määruse (EL) nr 1303/2013 artikli 68a lõike 1 kohaselt (edaspidi ÜSM). ÜSMi artikli 68a lõikes 1 on sätestatud, et tegevuse otsesed personalikulud võib arvutada ühtse määra alusel ja need võivad ulatuda kuni 20% selle tegevuse otsestest kuludest ilma personalikuludeta. Liikmesriigilt ei ole nõutud arvutuste tegemist kohaldatava määra kindlaksmääramiseks, tingimuseks on, et tegevuse otsesed kulud ei sisalda ehitustööde riigihankelepinguid, mille maksumus ületab direktiivi 2014/24/EL artikli 4 punktis a sätestatud piirmäära.

Järgnevalt on esitatud kulude jagunemine maksimaalse personalikulu näitel.

|  |  |  |  |
| --- | --- | --- | --- |
| Abikõlblik kulu § 5 lõike 1 punkti 1 järgi | E-toetuses: abikõlblik (edaspidi AK) kulu kokku  | E-toetuses: planeeritav AK toetuse summa eurodes (85%) | E-toetuses: planeeritav AK omaosaluse summa eurodes (15%) |
| Personalikulu (ühtne määr) | 2360,00 | **2006,00** | 354,00 |
| Abikõlblik kulu § 5 lõike 1 punktide 2–5 järgi | E-toetuses: abikõlblik (AK) kulu kokku | E-toetuses: planeeritav AK toetuse summa (85%) | E-toetuses: planeeritav AK omaosaluse summa (15%) |
| Personalikulu (ühtne määr) | 4000,00 | 3400,00 | 600,00 |

Kui toetust taotletakse kehtiva määruse alusel § 5 lõike 1 punktides 1 kuni 5 sätestatud tegevusteks, siis on ühtse määra alusel võimalik saada projekti elluviimiseks personalikulu katteks toetust maksimaalselt 3400 eurot.

Eelnõu (10.08.2020): täiendatakse **§ 8 lõiget 2 punktiga 3**, kuna personalikulu toetamist muudetakse.

*Lõikes 3* nimetatakse kulud, mis ei ole abikõlblikud.

*Eelnõu §-s 9* sätestatakse toetuse osakaal, omafinantseeringu minimaalne osakaal, toetuse minimaalne summa, toetuse „piirmäärad“ teatud liiki tegevustele ja vahendid, mida ei loeta omafinantseeringuks. Toetuse minimaalne summa (10 000 eurot) piirang on seatud seetõttu, et hoida mõistlikku halduskoormust rakendusüksuse taotluste menetlemisel ning toetuse saajal taotluse esitamisel. Piirang tähendab seda, et taotluse rahuldamise otsust ei tehta väiksemas summas kui 10 000 eurot. Kui projekti elluviimise käigus summa väheneb, siis rakendusüksus ei tunnista taotluse rahuldamise otsust kehtetuks.

Eelnõu (22.11.2017): muudetakse **§ 9 lõiget 2** vähendades ÜF toetuse minimaalset summat projekti kohta 10 000 eurolt **4000** euroni, et soodustada uute alade hooldusesse võtmist ja taotlejate lisandumist. Toetuse määr on maksimaalselt 85% abikõlblikest kuludest. Summade vastavust kehtestatud suurusele hinnatakse taotluse rahuldamise otsuse tegemise hetkel. Kui taotluse menetlemise käigus summad muutuvad, siis vastavuse hindamiseks kõnealusele sättele arvestatakse taotluse rahuldamise otsuse tegemise hetkel potentsiaalselt rahastatavat summat.

Eelnõu (10.08.2020): muudetakse **§ 9 lõike 2** sõnastust, kuna personalikulu toetamist muudetakse, ja seetõttu jäetakse sellest punktist välja personalikulu toetamise maksimaalne summa.

*Lõige 3* reguleerib toetuse maksimumsummat ühe looma kohta. Piirmaksumuse seadmine kannab eesmärki suunata toetuse saajat saavutama hangetel võimalikult tihe konkurents, küsima enamaid pakkumisi, mis tagaksid mõistlikuma hinna, mis omakorda võimaldaks toetada enamaid projekte. Summad on kujunenud välja varasemate projektide käigus läbiviidud hangete põhjal. Projekti käigus läbiviidava hanke tulemusel võib looma hind kujuneda piirmäärast kõrgemaks, kuid ületava osa peab tasuma toetuse saaja. Kui hind kujuneb hanke käigus piirsummast madalamaks, makstakse toetust vastavalt tegelikule maksumusele.

Eelnõu (22.11.2017): muudetakse **§ 9 lõikes 3** maksimaalseid ÜF toetuse summasid ühe looma kohta, et abikõlblikud summad arvestada täisarvudena. Toetuse summa ei ole suurem kui 1530 eurot (varem 1500 eurot) ühe hobuse kohta, 833 eurot (varem 835 eurot) ühe veise kohta ja 170 eurot (varem (165 eurot) ühe lamba või kitse kohta. Ülejäänud summa soetusmaksumusest on toetuse saaja abikõlblik (AK) ja mitteabikõlblik (MAK) omafinantseering (OF).

|  |  |  |  |  |  |
| --- | --- | --- | --- | --- | --- |
| Toetatav tegevus | Finants­analüüsi tabelis: kogukulu (soetusmaksumus) (€) | E-toetuses\*: abikõlblik (AK) kulu kokku | E-toetuses: planeeritav AK ÜF toetuse summa (85%) | E-toetuses: Planeeritav AK OF toetuse summa (15%) | E-toetuses: MAK kulu summa. Üldjuhul kogukulu ja AK kulude vahe.  |
| 1 veise soetamine | X | 980,00 (=833/0,85) | 833,00 | 147,00 (=980,00\*0,15) | Y (=X–980,00)  |
| 1 hobuse soetamine | X | 1800 | 1530 | 270 | Y (=X –1800) |
| 1 lamba soetamine | X | 200 | 170 | 30 | Y (=X –200) |
| Projekti karja soetamine | X\*loomade arv |  |  |  |  |

\* Kui käibemaks (KM) on AK, siis esitatakse kõik summad E-toetuses koos KM-ga. Kui KM ei ole abikõlblik (on võimalik riigilt tagasi küsida), siis tuuakse kõik summad E-toetuses välja ilma käibemaksuta.

*Lõige 4* reguleerib maksimumsummat väiketraktori soetamise korral. Toetusmäär on väiketraktori soetamisel maksimaalselt 50% abikõlblikest kuludest, kuid toetuse summa seejuures ei ole suurem 15 000 eurot traktori kohta.

*Lõige 5* reguleerib ühte võimalust projekti omafinantseeringu tagamiseks. Sätestatakse, et projekti omafinantseeringuna käsitletakse teatud tegevuste puhul ka keskkonnaministri 31. jaanuari 2020. a määruse nr 10 „Keskkonnaprogrammist toetuse andmise kord ja tingimused” (10.08.2020 redaktsioon) alusel otsustatavaid vahendeid (edaspidi *keskkonnaprogrammi vahendid*). Keskkonnaprogrammi looduskaitse alamprogramm toetab käesoleva määrusega sarnastel eesmärkidel analoogseid tegevusi ning muuhulgas võimaldab keskkonnaprogrammi regulatsioon kaasfinantseerida teisi toetusmehhanisme eeldusel, et tegevused on kooskõlas keskkonnaprogrammi eesmärkidega. Kui omafinantseeringu jaoks taotletakse toetust keskkonnaprogrammist, esitatakse vastav taotlus rakendusüksusele kohe pärast struktuuritoetusest taotluse rahuldamist ehk taotluse rahuldamise otsuse kättesaamist.

Keskkonnaprogrammi looduskaitse alamprogrammist on võimalik omafinantseeringu jaoks toetust taotleda ainult poollooduslike koosluste taastamiseks ja poollooduslike koosluste hooldamiseks vajamineva taristu rekonstrueerimiseks ja rajamiseks. Mõlemal juhul saavutatakse tulemus vahetult pärast tegevuse lõppu. Soetatud töövahendid ja kariloomad ning väiketraktor on kasutatavad koosluste hooldamiseks pikemaajaliselt, mistõttu nende jätkusuutliku kasutamise tagamiseks tuleb toetuse omaosalus leida taotlejal.

Eelnõu (10.08.2020): muudetakse **§ 9 lõike 5** sõnastust, kuna kehtestati keskkonnaprogrammist toetuste andmise uus kord. Eelmises määruse redaktsioonis oli viidatud keskkonnaministri 17. veebruari 2006. a määrusele nr 13, mis on tänaseks kehtetu.

Eelnõu (10.08.2020): täiendatakse **§ 9 lõike 7** esimest lauset. Taotlusvooru eelarve võib jagada osadeks §-s 5 nimetatud tegevuste vahel, eraldades igale tegevusele eraldi eelarve, kuna prioriteetsed tegevused, mida on vaja toetada, on muutuvad. Meetme eri tegevustel on ka erinevad rahastamisvõimalused. Kuigi selline eraldamine ei ole keelatud ka praegu, on selguse huvides mõistlik seda täpsustada.

Eelnõu (10.08.2020): täiendatakse **§ 9 lõigetega 8–11**.

Paragrahvi 9 lõikes 8 sätestatakse, et rakendusasutuse juht määrab hiljemalt taotlusvooru eelarve kinnitamisel täpsema töökorralduse projektiala taastamisel selle kaardistamiseks ja projektiala mõõdistamiseks elupaigatüüpide kaupa. See on vajalik, et saaksime täpsema ülevaate, millises mahus on taastamine toimunud ning saadud andmeid on vajalik kasutada saavutatud tulemuste seireks. Paragrahvi 9 lõike 9 kohaselt hakatakse § 5 lõike 1 punkti 1 erinevatele elupaigatüüpide lõikes kasutama standardiseeritud ühikuhinda. Huvi toetuse vastu on küll eeldatust olnud natuke väiksem, kuid kulude lihtsustatud hüvitamisviis võiks tekitada senisest suuremat huvi toetuse taotlemisel ja tegevuste elluviimisel, sest see vähendab toetusesaajate halduskulusid. Seletuskirja lisas on esitatud ühikuhinna saamiseks koostatud analüüs.

*Lõikes 10* sätestatakse, et kui toetuse saajal on õigus lugeda käibemaks abikõlblikuks kuluks ühendmääruse § 4 punkti 11 järgi, arvestatakse käibemaks toetussumma hulka. Lõike 11 kohaselt maksustatakse füüsilistele isikutele makstav toetus tulumaksu seaduse § 19 lõike 2 kohaselt tulumaksuga – selle seaduse § 12 lõike 1 punkti 7 järgi loetakse toetus isiku tuluks. Tulumaksumäär on 20%. Tulumaksu peab kinni KIK enne toetuse väljamaksmist. KIK esitab asjakohased andmed Maksu- ja Tolliametile.

1. **peatükk**

**Taotlejale ja taotlusele esitatavad nõuded**

*Eelnõu § 10* sätestab taotlejale esitatavad nõuded. Toetust võivad taotleda *lõike 1* kohaselt looduskaitsega põhikirja kohaselt tegelevad mittetulundusühingud ja sihtasutused ning *lõike 2* kohaselt kohalikud omavalitsused ja omavalitsusliidud.

Eelnõu (10.08.2020): täiendatakse § 10 lõiget 1.

Eelnõu (10.08.2020): täiendatakse § 10 lõikega 11 . Edaspidi võivad toetust taotleda ka füüsilised isikud ning § 5 lõike 1 punkti 1 kohaseks tegevuseks ka füüsilisest isikust ettevõtjad ning äriühingud. Seni sellist võimalust ei olnud, kuid paljud poollooduslike koosluste hooldajad ning potentsiaalsed taastajad on äriühingud, kes on avaldanud huvi saada toetust tegevuseks, mis on riigile oluline. Kuna taastamistöödeks antakse toetust standardiseeritud ühikuhinna alusel, mis ei ületa tööde turuhinda, ei anna toetus ühelegi toetusesaajale, sh äriühingule, tema äritegevuses majanduslikku eelist. Seetõttu ei ole antava toetuse puhul tegemist riigiabiga.

*Lõike 2 punkti 2* vastavust kontrollib rakendusüksus rahavoogude prognoosi alusel, mis esitatakse rakendusüksuse nõutud vormil.

Eelnõu (22.11.2017): muudetakse **§ 10 lõike 2 punkti 2**, kus täpsustatakse kestvuse nõude sõnastust. Eemaldatakse „projekti“, sest kestvus ja püsikulude katmine on vajalik tagada projekti elluviimise järgsel perioodil viie aasta jooksul alates lõppmakse tegemisest. Muudatusega ühtlustatakse kestvuse nõude mõiste perioodi 2014–2020 struktuuritoetuse seaduse terminitega. Kestvuse nõude sisuks on projekti elluviimisel tekkinud vara (sealhulgas ka taastatud ala, ehitatud teed, truubid, sillad) säilitada ja sihipäraselt kasutada. Rakendusüksus kontrollib rahastatud projekti kestvuse nõude täitmist järelkontrollide raames.

*Eelnõu § 10 lõike 2 punkt 3* sätestab, et projekti omafinantseering peab olema tõendatud. Kui omafinantseeringuks kasutatakse eelnõu § 9 lõikes 3 mainitud vahendeid, siis esitab taotleja koos taotlusega info selle kohta, et planeerib taotleda toetust ka keskkonnaprogrammist. Taotleja esitab KIKAS-es keskkonnaprogrammi taotluse omafinantseeringu katmiseks koos käesolevast meetmest saadud taotluse rahuldamise otsusega. Projekti omafinantseeringu nõude tõendamiseks esitab taotleja projekti omafinantseeringut tõendavad dokumendid (näiteks panga garantiikiri, nõukogu või volikogu otsusega põhistatud taotleja kinnituskiri või majandusaasta aruandega põhistatud taotleja kinnitus kohustustevaba finantsvara kasutamise kohta projekti elluviimiseks).

Eelnõu (22.11.2017): lisatakse **§ 10 lõiked 4 ja 5**. Lõike 4 kohaseltkõikide toetuse andmisega seotud osapoolte halduskoormuse vähendamiseks on ühel taotlejal ühes taotlusvoorus lubatud esitada üks taotlus.

Lõike 5 kohaselt täiendatakse taotlejale esitatavaid nõudeid tingimusega, et sellise taotleja, kes soovib toetust karjatamisega seotud taristu soetamiseks, valduses peab olema kari, kui ta ei taotle toetust karja soetamiseks. Vastava nõude täitmiseks esitab taotleja dokumendid tõendamaks tal on projekti ala taastamiseks või hooldamiseks karja kasutusõigus, mis kehtib projekti abikõlblikkuse perioodil ning vähemalt viie aasta kestel selle lõppemisest.

*Eelnõu §-s 11* sätestatakse nõuded toetuse taotlusele. Taotlus peab lisaks taotluste menetlemise määruse § 4 lõikes 1 sätestatule vastama eelnõus sätestatud nõuetele.

Eelnõu (10.08.2020): täiendatakse **§ 11 lõiget 1** punktiga 11, kuna struktuuritoetuse register ei võimalda fikseerida maa-ala väiksemalt kui 1 hektar.

*§ 11 lg 2 punktis 2* sätestatakse kohustus esitada taotluse juurde võrreldavad hinnapakkumused. Hinnapakkumuste võrreldavuses veendumiseks tuleb taotlusele lisada ka hinnapakkumuste tegemise aluseks olnud lähteülesanne ehk dokument, millega pakkujatelt hinnapakkumusi küsiti. Kui põhjendatud juhul pole võimalik esitada hinnapakkumust võib esitada ka maksumuse kalkulatsiooni koos põhjendustega hinnapakkumuste puudumise kohta.

*§ 11 lg 2 punkt 3* sätestab, et taotlusele tuleb lisada kinnitus, et taotleja ei ole saanud ega saa sama kulu hüvitamiseks toetust riigieelarvest, Euroopa Liidu või muudest välisabi finantsvahenditest. Sama kulu all ei mõisteta sama projekti kulude proportsionaalset katmist erinevatest finantseerimisallikatest.

*Punkt 4* sätestab nõude tõendada omafinantseeringu olemasolu. Rakendusüksus rakendab selle nõude sisustamisel välja kujunenud ühtset praktikat, mida selgitatakse taotlejatele taotluste menetlemisel. Taotleja esitab rakendusüksusele omafinantseeringu tasumise suutlikkuse tõendamiseks kas:

kinnituse, et tasub omafinantseeringu ise ning seda toetavad tema majandusnäitajad ning muu info;

tõendus, et krediidiasutuse on valmis omafinantseeringut katmiseks andma laenu. Sellisel juhul esitatakse laenuleping või krediidiasutuse krediidikomitee siduv otsus tulevase rahastamise kohta;

kui laenu annab eraisik või ettevõte, siis esitatakse tema siduv kinnitus või laenuleping ning rakendusüksuse finantsanalüütik analüüsib laenuandja laenu andmise võimekust;

kui omafinantseeringuks kasutatakse § 9 lõikes 3 nimetatud vahendeid, siis esitatakse vastav info taotluses.

*§ 11 lg 2 punkti 6* alusel on reguleeritud, et taotluse juures peab olema Keskkonnaameti kooskõlastus vastavalt määruse lisas toodud vormile. Keskkonnaamet kontrollib kavandatud tegevuse vastavust ala kaitsekorrale ning kaitsekorralduskavale või tegevuskavale ja seal antud suunistele ning annab hinnangu, kas planeeritud tegevus tagab eesmärkide saavutamise. Keskkonnaameti nõusolek on vajalik saada taotlusele enne selle esitamist E-toetuse vahendusel. See tähendab, et ametile ei ole vajalik esitada kogu taotlust, vaid esitada info mahus, mille alusel saab Keskkonnaamet taotluses toodud tegevust hinnata.

*Punktis 7 (samuti § 11 lõike 1 punktis 10)* reguleeritakse, et taotlejal peab olema õigus projektialadel juriidiliselt investeeringuid teha abikõlblikkuse perioodi ja sellele järgneva 5 aasta kestel ehk ta peab suutma tõendada oma omandi- või kasutusõigust. Kasutusõiguse peab toetuse taotlejale andma maa omanik või rentnik eeldusel, et rendilepingus on edasi rentimise õigus sõnaselgelt antud. Rentniku poolt kinnistu allkasutusse (VÕS § 288) või edasirendile (VÕS § 290) andmisel tuleb lisada omaniku kirjalik nõusolek ja kasutamise tingimused. Välistatud on võimalus, et omanik on andnud kasutusõiguse toetatavate tegevustega sarnaste või samade tegevuste tegemiseks mõnele teisele juriidilisele isikule (nt loomakasvatusega tegelevale OÜ-le), kes rendib kasutusõigusega maa edasi toetuse taotlemiseks moodustatud MTÜ-le, sest sisuliselt alal olukord ei muutu – uus juriidiline keha teeb edasi samu tegevusi, mida tehti seal varem ehk toetuse vajadust sisuliselt ei eksisteeri. Projektialasid saab rakendusüksusega eelnevalt kooskõlastades vajadusel ka vahetada, eeldusel, et tagatakse samade eesmärkide saavutamine, mis taotluse rahuldamise hetkel on fikseeritud. Looduskaitselisest aspektist ei ole oluline, et hoolduses oleks just mingi konkreetne maatükk, vaid võrdväärses suuruses ja väärtuses ala, mis tagab samad looduskaitselised eesmärgid.

Rakendusüksus tunnistab taotluse rahuldamise otsuse (osaliselt) kehtetuks, kui projekti tegevusega seotud kinnisasja (sh riigimaa või jätkuvalt riigiomandis oleva maa) kasutusõiguse lõppemisel, viie aasta jooksul pärast abikõlblikkuse perioodi, ei esita toetuse saaja rakendusüksusele uut kehtivat kasutusõigust tõendavat dokumenti samaväärse ala kasutusõiguse olemasolu kohta ning nõuab vastavas osas toetuse tagasi. Juhul, kui taotluse menetlemise ajal, võrreldes projekti elluviimise või säilitamise kohustuse kehtivuse ajaga, toimub maa kasutamisõigustes muutus, tuleb sellest viivitamata rakendusüksust teavitada ja projektialade muutmiseks tuleb saada eelnevalt rakendusüksuse kooskõlastus.

*Punkt 9* kirjeldab taotleja kohustust kirjeldada projekti püsikulusid ja nende katmise allikaid. Vabariigi Valitsuse 21.08.2014 määruse nr 133 „Perioodi 2014–2020 struktuuritoetuse taotlemise ja taotluste menetlemise nõuded ja tingimused toetuse andmise tingimuste määruse kehtestamiseks“ § 4 lõike 1 punkti 12 kohaselt peab taotleja toetusest tehtud investeeringu säilitamise ja sihtotstarbelise kasutamise (5 aasta jooksul projekti abikõlblikkuse perioodi lõppemisest) tagamise abinõusid piisavalt kirjeldama. Taotleja peab taotlusele lisama projekti püsikulude ja nende suuruse kirjelduse ning ära näitama nende katmise allikad. Selleks peab taotleja esitama rahavoogude prognoosi, mille alusel rakendusüksus võib veenduda projekti kestvuse nõude täitmises. Esitatud dokumentidest nähtub käesoleva määrusega kehtestatud taotleja nõuetele vastavuse tingimus, et taotleja on majanduslikult jätkusuutlik.

Eelnõu (22.11.2017): lisatakse **§ 11 lõikesse 2** **punktid 10 ja 11**. Punktiga 10 määratakse tingimus, et taotlus peab sisaldama kestvuse nõude täitmiseks tehtavate tegevuste kirjeldust (E- toetuses projekti tulemuste jätkusuutlikkus). Kestvuse nõue on tulenevalt 2014- 2020 STS § 24 punktist 14 viis aastat alates projektile lõppmakse tegemisest. Periood, mille osas kestvuse nõude täitmise abinõud tuleb ära näidata, on taotluses planeeritud abikõlblikkuse perioodi lõpust arvestatuna viis aastat. Kestvuse nõude sisuks on tehtud investeeringu säilitamine ja sihipärane kasutamine. Kestvuse nõude täitmiseks tehtavate tegevuste kirjeldus, sh esitatavad dokumendid peavad hõlmama vähemalt järgmist:

* maarendi tasu suurus ja katmise allikad;
* asukohaskeem, kust nähtub taastavatel või hooldatavale maa-alale juurdepääsu võimalus;
* hooldamisel kasutatava tehnika kasutusvõimaluste kirjeldus ja taotlemise ajaks sõlmitud kasutuslepingud;
* biomassi käitlemise plaan, rahastamise allikas;
* loomade pidamisega seotud tegevuste info jne.

Lisatakse § 11 lõikesse 2 punkt 11, milles tuuakse välja nõue, et juhul, kui soovitakse soetada ainult karjatamisega seotud taristu, siis tuleb esitada karja rendileping vms dokument, mis tõendab, et taotlejal on projekti ala taastamiseks või hooldamiseks karja kasutusõigus ja see kehtib projekti abikõlblikkuse perioodil ning vähemalt viie aasta kestel selle lõppemisest. Dokumendiga tõendatakse soetatava taristu sihtotstarbelist kasutamist. Samasisuline nõue, millele peab vastama taotleja, lisatakse ka § 10 lõikesse 5.

Kui projekti elluviimise jooksul abikõlblikkuse perioodi pikendatakse, on vajalik ka § 11 lg 2 punkti 11 kohase dokumendi uuendamine.

*Eelnõu § 12* sätestab taotleja kohustused.

1. **peatükk**

**Taotluse esitamine ja menetlemine**

*Eelnõu § 13* sätestab taotlusvooru avamise ja lõppemisega seotud info avaldamise korra. Vastavalt lõikele 1 ja 2 antakse toetust voorupõhiselt. Informatsioon taotluste vastuvõtmise alguse kohta avaldatakse vähemalt ühes üleriigilises ajalehes ja rakendusüksuse veebilehel vähemalt 14 kalendripäeva enne taotlusvooru avamise päeva. Informatsioon taotluste vastuvõtmise lõppemise kohta avaldatakse rakendusüksuse veebilehel hiljemalt 7 kalendripäeva enne taotlusvooru sulgemist. Lõike 3 kohaselt korraldab taotlusvooru välja- ja lõppenuks kuulutamise rakendusüksus. Vastavalt lõikele 4 menetletakse taotluseid nende laekumise järjekorras taotlusvooru eelarve mahu ulatuses.

*Eelnõu § 14*  sätestab taotluse esitamise korra. Vastavalt lõikele 2 esitatakse rakendusüksusele taotlus taotlusvooru ajal. Vastavalt struktuuritoetuste seaduse § 37 lõikele 2 toimub toetuse taotlemine ja toetuse kasutamisega seotud teabe ja dokumentide esitamine Struktuuritoetuse registri E-toetuste mooduli kaudu - kõik projekti abikõlblikkuse perioodi kestel koostatavad dokumendid esitatakse ja toimetatakse taotlejale ja toetuse saajale kätte E-toetuse vahendusel.

*Eelnõu § 15* reguleerib taotluse menetlemisega seonduvat ning sätestab mida rakendusüksus peab taotleja ja taotluse juures kontrollima ning millal ei tunnistata taotlust nõuetele vastavaks.

*Eelnõu § 16* kirjeldab taotluse hindamist.

*Lõike 2 punkt 2* toodud tingimuse hindamiseks hindab rakendusüksus tegevuse otstarbekust tulemuse saavutamiseks. Vajalik ja mõistlik on kõige kuluefektiivsem tegevus, millega saavutatakse eesmärk sealjuures kulutades kõige vähem ressurssi (aeg, raha). Rakendusüksus hindab siinjuures ka soetatava asja kasutusvõimaluste vastavust rakendamise eesmärgile (nt asi ei tohi olla eesmärgi saavutamiseks liiga suur ega liiga väike, liiga võimas ega vähevõimas). Rakendusüksus võib suunata taotlejat taotlust muutma vaid juhul, kui taotluses toodud eesmärk ei muutu, vaid on vajalik muuta taotlust selliselt, et see vastaks käesolevas määruses toodud tingimusele.

*Lõige 3 punktis 1* nimetatud projekti kuluefektiivsus tähendab, et projektis kavandatud väljundid, nende loomiseks ellu viidavad tegevused ning tegevuste elluviimiseks arvestatud ressursimahud on piisavad projekti tulemuse saavutamiseks. Sealjuures hindab rakendusüksus, kas kulud tagavad poollooduslike koosluste loodusväärtuste säilitamise ja nõuetekohase hoolduse, arvestades sealjuures kohalikke keskkonnatingimusi ning kasutades selleks võimalikult efektiivseid, säästlikke ja ökonoomseid lahendusi. Näiteks, kui on vajalik soetada kaaruti ja vaaluti, siis on rakendusüksusel kohustus hinnata, kas arvestades töö mahtu on säästlikum, kuid piisavalt efektiivne soetada üks töövahend kahe funktsiooniga või kaks eraldiseisvat töövahendit. Rakendusüksusel on kohustus teha taotlejale ettepanek kasutada majanduslikult otstarbekamat (odavamat) lahendust, kui sellega on võimalik saavutada projekti eesmärgid.

*Eelnõu § 17* reguleerib taotluse rahuldamise või rahuldamata jätmise otsuse tegemise korda.

*Lõige 2* sätestab maksimaalse menetlustähtaja rakendusüksusele. Kuigi vastavalt haldusmenetluse seadusele pikeneb menetlemise tähtaeg aja võrra, mis antakse taotlejale puuduste kõrvaldamiseks, tuleb rakendusüksusel arvestada, et taotluste rahuldamine toimub nö jooksva taotlemise raames ehk hiljem esitatud taotlustel on väiksem võimalus rahastatud saada, seda isegi juhul, kui varem esitatud taotlused on puudustega. HMS kohustab andma taotlejale võimaluse puudused taotlusest kõrvaldada, kuid seda võimalust ei pea andma korduvalt, pikendada vastamise tähtaegu, küsida täiendavaid selgitusi, kui taotleja vastab poolikult. Võimalikult kiire otsusteni jõudmine – nii positiivsete kui negatiivsete otsusteni – on kõikide osapoolte huvides, seega peab rakendusüksus korraldama oma hindamisprotsessi selliselt, et oleks võimalik esitada olulised sisulised märkused ühe korraga ning taotleja peab olema võimeline ja valmis neile antud tähtaja jooksul vastama ühe päringu peale – mitme päringu saatmine ning ajapikenduste andmine saab olla õigustatud vaid erandlikel juhtudel, vastasel juhul seatakse ebasoodsasse olukorda hilisemad taotlejad.

Eelnõu (22.11.2017): lisatakse **§ 17 lõige 9**, millega antakse rakendusüksusele õigus sätestada taotluse rahuldamise otsuses projekti elluviimiseks, projekti väljundi ja tulemuse säilitamiseks ning meetme tegevuste eesmärgi saavutamiseks vajalikke lisakohustusi, nt lisada otsusesse toetuse saaja kohustus järgida projekti elluviimisel ja hiljem ala hooldamisel Keskkonnaameti tingimusi.

*Eelnõu § 18* reguleerib taotluse osalise või kõrvaltingimusega rahuldamise tingimusi.

*Eelnõu § 19* reguleerib taotluse rahuldamise otsuse muutmise ja kehtetuks tunnistamise tingimusi.

Eelnõu (22.11.2017):lisatakse **§ 19 lõige 11,** millega ei lubata taotluse rahuldamise otsuses määratud ÜF toetuse summa suurendamist. Projekti tegevuste kallinemise korral, nt hangete tulemusel, suureneb projekti mitteabikõlblik omafinantseering. Kuigi tegevused ei muutu mitteabikõlblikuks, loeb rakendusüksus kallinemise katteks tehtavad kulud toetuse saaja mitteabikõlblikuks omafinantseeringuks, et toetuse andmise administreerimine oleks kõigile osapooltele selgem. Eelarve põhjendatust ja taotleja rahalist jätkusuutlikkust hindab rakendusüksus taotluse menetlemise käigus. Toetuse saaja peab projekti tulemusnäitajad (ühtekuuluvuspoliitika fondide rakenduskava väljundnäitajad) saavutama taotluses taotletud ja otsusega kinnitatud ÜF toetuse eelarve piires.

Eelnõu (10.08.2020): tunnistatakse kehtetuks **§ 19 lõige 12** . Selle tulemusel on edaspidi võimalus muuta taotluse rahuldamise otsusega kinnitatud projekti tulemus- ja väljundnäitajaid ning sihttasemeid.

1. **peatükk.**

**Toetuse saaja õigused ja kohustused.**

*Eelnõu § 20* sätestab toetuse saaja kohustused ja *§ 21* õigused.

Eelnõu (22.11.2017): muudetakse **§ 20 lõiget 2**.Sättes kasutatav mõiste „hankedokumendid“ viiakse kooskõlla kehtiva riigihangete seadusega, kus kasutatakse mõistet „riigihanke alusdokumendid“. Samuti täpsustatakse rakendusüksusele antavat volitusnormi seoses järgmises punktis toodud muudatusega.

Eelnõu (22.11.2017): lisatakse **§ 20 lõige 21**. Toetuse saajatele lisatakse kohustus esitada rakendusüksusele riigihanke alusdokumentide eelnõud, kui tehingu eeldatav maksumus ületab RHS kohast lihthanke piirmäära. Vastavalt § 23 lg 3 kui rakendusüksus hanget eelkontrollinud ei ole, siis kontrollitakse hange maksetaotluse menetlemise käigus. Tehingu maksumus arvestatakse koos (loomade) mitteabikõlbliku kuluga. Rakendusüksuse poolt riigihanke alusdokumentide ülevaatamine ei vähenda kuidagi toetuse saaja vastutust hanke RHS kohase läbiviimise kohustuse täitmisel.

Eelnõu (10.08.2020): muudetakse **§ 20 lõike 3 punkti 1** ning **§ 23 lõike 3 punkti 1**, sest 18. juulil 2020 jõustusid perioodi 2014–2020 struktuuritoetuse seaduse § 26 lõikes 6 ja § 28 lõikes 3 sätestatud muudatused piirmääras (5000 eurolt 20 000 eurole), millest alates peavad mittehankijad järgima riigihangete seaduse (edaspidi RHS) §-s 3 sätestatud põhimõtteid. RHSi tähenduses hankijate puhul kontrollitakse hangete, mis on seotud sotsiaal- ja eriteenuste tellimisega RHSi § 126 lõike 1 tähenduses, või riigihangete, mille eeldatav maksumus jääb alla riigihanke piirmäära, kooskõla RHSi §-s 3 sätestatud põhimõtetega, ning konkreetsele riigihankele kohalduvate RHSi sätetega.

*Eelnõu § 20 lõikes 4* mainitud lihthanke piirmäär tuleneb riigihangete seadusest ja eeldatav maksumus leitakse ilma käibemaksuta.

*Eelnõu § 20 lõikes 7 ja 8* kirjeldatakse projekti tulemuste kestvuse nõuet. Projekti taotlusvormis tuleb toetuse saajal kirjeldada projekti jätkusuutlikkust (kuidas on tagatud projekti tulemuste säilimine, ülevaade projekti tulemuste kasutamisest viie aasta jooksul pärast projekti lõppemist ja selle kasuliku eluea jooksul, kuidas on tagatud rajatava infrastruktuuri või soetatavate loomade majandamine). Rakendusüksus kontrollib vara säilimise kohustuse täitmist nii projekti elluviimisel paikvaatluse käigus kui pärast projekti lõppemist järel-kontrollide raames. Projekti raames soetatavad kariloomad kantakse vastavasse registrisse.

Projekti lõppemisel edastab rakendusüksus toetuse saajale projekti lõppemise kirja, milles muuhulgas rõhutatakse, et „toetuse saaja on kohustatud tagama projekti eesmärgi saavutamiseks vajaliku vara säilimise ja sihtotstarbelise kasutamise infrastruktuuri või tootlikusse tegevusse investeerimise puhul vähemalt meetme määruses sätestatud perioodil või vähemalt viie aasta jooksul projekti abikõlblikkuse perioodi lõppemisest arvates, vastavalt nõukogu määruse (EÜ) nr 1083/2006 artiklis 57 sätestatule. Juhul, kui projekti ajal või järgselt teenitakse puhastulu, siis lähtutakse ühendmääruses kehtestatud korrast.

Soetatud vara peab olema toetuse saaja bilansis arvel kuni eelnimetatud kohustuse lõppemiseni. Projekti järelkontrolli teostamisel kontrollitakse, kas toetuse abil soetatud vara on säilinud ja toetuse saaja omandis ning seda kasutatakse sihtotstarbeliselt.

Eelnõu (10.08.2020): täiendatakse **§ 20 lõikega 9**, sest taastamistööde kulusid võimaldatakse hüvitada lihtsustatud viisil. Sellest tulenevalt ei kohaldu kehtiva määruse § 20 lõigetes 2–5 kehtestatud nõuded.

**6. peatükk
Aruannete esitamine ja toetuse maksmise tingimused**

*Eelnõu § 22* reguleerib toetuse kasutamisega seonduvat aruandlust. Perioodi 2014–2020 struktuuritoetuste seaduse § 14 punkt 15 sätestab vajaduse toetuse andmise tingimustes määratleda toetuse kasutamisega seotud teabe, dokumentide ja aruannete esitamise kord. Korra sätestamise eesmärk on anda toetuse saajale ülevaade, millist informatsiooni ta toetuse taotlemise ning projekti elluviimisega seonduvalt peab koguma ning esitama. Korra kehtestamisel on järgitud põhimõtet, et määruses nähakse ette üldised nõuded ja konkreetsele projektile määratakse korra üksikasjad taotluse rahuldamise otsuses.

Määrusega sätestaks toetuse saajale kohustus esitada projekti vahearuanded ning lõpparuanne, fikseerides aruandlusperioodi ning aruannetes sisalduv miinimuminformatsioon. Aruannete eesmärk on regulaarselt seirata projekti edenemist, eesmärkide poole liikumist ning tulemuste saavutamist, samuti avastada võimalikke probleeme elluviimisel. Projektide vahe- ja lõpparuanded on sisendiks ka rakenduskava seirearuande koostamisel ning ülevaadete esitamisel kogu rakenduskava tulemuste saavutamisest.

Aruandluse osa, mis puudutab võrdseid võimalusi, tuleb koostada määruse seletuskirja võrdsete võimaluste analüüsis sisalduva kirjelduse kohaselt.

Eelnõu (22.11.2017): lisatakse **§ 22 lõiget 22**. Rakendusüksusel on kohustus riigihanke alusdokumentidele tagasiside anda sarnaselt maksetaotluse menetlemisega. Muudatus on vajalik, sest uue riigihangete seaduse jõustumisega on suurenenud toetuse saajate nõustamise vajadus, ja mitteabikõlblike kulude tekkimise riski maandamiseks. Rakendusüksusel on kohustus toetuse saajat hoolimata hanke maksumusest projekti elluviimise käigus, sh hanget korraldades, igakülgselt nõustada.

Eelnõu 20. punktiga muudetakse **§ 22 lõiget 2** seoses Struktuuritoetuse registri E-toetuse moodulis (http://etoetus.struktuurifondid.ee ) toodud vormi kasutuselevõtmisega vahe- ja lõpparuannete sisestamisel ja esitamisel.

Eelnõu 21. punktiga muudetakse **§ 22 lõiget 4** seoses Struktuuritoetuse registri E-toetuse moodulis (<http://etoetus.struktuurifondid.ee> ) toodud vormi kasutuselevõtmisega vahe- ja lõpparuannete sisestamisel ja esitamisel.

Eelnõu 22. punktiga asendatakse määruse lisas esitatud Keskkonnaameti kooskõlastuse vorm. Selguse mõttes vorm asendatakse, kuigi muudatused seisnevad hooldatava ja taastatava ala summa lahtri kustutamises ning vormi täitmise selgituse lisamises. Vajalik on täita hooldatava ala näitajad (hektarid) ka siis, kui projekti raames taastataval alal tehakse investeeringuid, § 5 lg 1 punktides 2-5 nimetatud tegevusi.

KeA esitab taotluse kooskõlastamise vormi punktis 6 rakendusüksusele info varasema KeA tegevuse kohta projekti alal. Juhul, kui taotletakse toetust taristu soetamiseks, ehitamiseks või rekonstrueerimiseks, siis tuleb KeA-l taotluse kooskõlastusvormil lisada kinnitus, et taotluses toodud projektialal ei ole kaitseala valitsejale teadaolevalt samasisulisi tegevusi tehtud KeA rahastamisel või KeA vahendusel rahastamisel. Varasemate tegevuste kohta, mille rahastaja tingimustest tulenev nn säilitamise kohustus on kehtiv, esitatakse tegevuse ja rahastusallika andmed.

*Eelnõu § 23* fikseerib toetuse maksmise tingimused.

Eelnõu (10.08.2020): täiendatakse **§ 23 lõikega 21** , sest taastamistööde kulusid võimaldatakse hüvitada lihtsustatud viisil.

*Lõikes 3* sätestatakse, et vähemalt korra kvartalis tuleb esitada maksetaotlus. Maksetaotlus esitatakse juhul, kui eelmisest maksetaotlusest arvates on uusi kulusid.

### Eelnõu (10.08.2020): täiendatakse § 23 lõikega 31 , sest taastamistööde kulusid võimaldatakse hüvitada lihtsustatud viisil.

**Eelnõu (10.08.2020):** täiendatakse **§ 23 lõikega 8**, et võimaldada rakendusüksusel anda toetust vaid taastatud hektarite alusel.

### *Eelnõu § 24* kirjeldab toetuse väärkasutamise finantskorrektsioone.

*Eelnõu § 25* kirjeldab vaiete menetlemise korda.

**Määruse lisa 1**

Keskkonnaameti kooskõlastuse vorm

Määruses on reguleeritud, et taotlus peab sisaldama Keskkonnaameti kooskõlastust vastavalt määruse lisas toodud vormile. Keskkonnaamet kontrollib kavandatud tegevuse vastavust ala kaitsekorrale ja kaitse-eesmärkidele ning kaitsekorralduskavale või tegevuskavale ja seal antud suunistele ning annab hinnangu, kas planeeritud tegevus tagab eesmärkide saavutamise. Keskkonnaamet kontrollib kavandatud tegevuse vastavust tegevuskavale ja seal antud suunistele ning annab hinnangu, kas planeeritud tegevus tagab eesmärkide saavutamise. Keskkonnaameti nõusolek on vajalik saada taotlusele enne selle esitamist E-toetuste registrisse. See tähendab, et ametile ei ole vajalik esitada kogu taotlust, vaid esitada info mahus, mille alusel saab Keskkonnaamet taotluses toodud tegevust hinnata.

Keskkonnaameti seatud tingimusi võib rakendusüksus seada taotluse rahuldamise otsusesse eritingimusteks.

Juhul, kui soovitakse soetada karja, tuleb info Keskkonnaameti kooskõlastamise vormil tuua välja hooldatava ala kirjelduse juures, sest peale ala karjaga taastamist jätkub selle hooldamine.

1. **Eelnõu vastavus EL õigusele**

Eelnõu koostamise aluseks on järgmised EL-i määruseid:

* Euroopa Parlamendi ja nõukogu määrus (EL) nr 1303/2013, millega kehtestatakse ühissätted ühisesse strateegilisse raamistikku kuuluvate fondide – Euroopa Regionaalarengu Fondi, Euroopa Sotsiaalfondi, Ühtekuuluvusfondi, Maaelu Arengu Euroopa Põllumajandusfondi ja Euroopa Merendus- ja Kalandusfondi – kohta, nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1083/2006;
* Euroopa Parlamendi ja nõukogu määrus (EL) nr 1304/2013, mis käsitleb Euroopa Sotsiaalfondi ja millega tunnistatakse kehtetuks määrus (EÜ) nr 1081/2006;
* Euroopa Parlamendi ja nõukogu määrus (EL) nr 1301/2013, milles käsitletakse erisätteid Euroopa Regionaalarengu Fondi ja majanduskasvu ja tööhõivesse investeerimise eesmärgi kohta ning millega tunnistatakse kehtetuks määrus (EÜ) nr 1080/2006;
* Euroopa Parlamendi ja nõukogu määrus (EL) nr 1300/2013, mis käsitleb Ühtekuuluvusfondi ja millega tunnistatakse kehtetuks määrus (EÜ) nr 1084/2006.
1. **Määruse mõju**

Eelnõu (10.08.2020): Meede panustab elukeskkonna parandamisse, aitab säilitada kaitstavaid liike ja taastada elupaiku. Järgnevalt antakse ülevaade toetatavate tegevuste jätkamisest. ELi loodusdirektiiv (92/43/EMÜ) ja linnudirektiiv (2009/147/EÜ) seavad meile kohustuse kaitsta meie loodusväärtusi kogu ELi jaoks, aga ka laiemalt. Loodusdirektiivi artikkel 8 sätestab ELi kaasrahastuse direktiivi eesmärkide täitmiseks ehk ELi kaitsealade võrgustiku Natura 2000 rahastamiseks. 2004. a otsustati mitte luua Natura 2000 rahastamiseks eraldi fondi, vaid integreerida see olemasolevatesse ELi fondidesse. Otsus sätestati Euroopa Komisjoni teatises Euroopa Liidu Nõukogule ja Euroopa Parlamendile – Natura 2000 rahastamine (KOM(2004)431), mis nägi ette Natura 2000 võrgustiku rahastamise integreerimise olemasolevatesse ELi fondidesse (eeskätt Maaelu Arengu Fondi, struktuurifondidesse ja LIFE fondi). Seoses ELi finantsperioodiga 2014–2020 on Euroopa Komisjon oma dokumendis „COMMISSION STAFF WORKING PAPER FINANCING NATURA 2000 Investing in Natura 2000: Delivering benefits for nature and people (SEC(2011) 1573 final)“ rõhutanud, et Natura 2000 võrgustiku rahastamiseks tuleb senisest veelgi tõhusamalt kasutada integreeritud lähenemist. Selles dokumendis rõhutatakse, et liikmesriigid peavad järgmisel rahastamisperioodil oluliselt suurendama ELi fondide (EAFRD, ERF, ÜF, EMFF) kasutamist Natura 2000 võrgustiku eesmärkide täitmisel. Lähtudes loodusdirektiivis sätestatud kaasrahastamise nõudest, jätkab EK looduskaitse rahastamise integreerimise survestamist ELi fondidesse ka tulevikus ehk pärast aastat 2020. Loodus- ja linnudirektiivi eesmärk on ELis ohustatud liikide ja elupaikade soodsa seisundi tagamine. 2019. a hinnati loodusdirektiivi liikide ja elupaigatüüpide seisundit ning leiti, et soodsas seisundis on 56% loodusdirektiivi liikidest ja 57% elupaigatüüpidest. Ülejäänud liikide ja elupaigatüüpide seisund hinnati ebasoodsaks. Seega tuleb direktiivi eesmärkide saavutamiseks rahastada looduskaitset ka pärast aastat 2020 (2023). ELi finantsperioodi 2014–2020 järgsete tegevuste rahastamine lepitakse kokku riigi eelarvestrateegia ja riigieelarvete koostamise raames. Mõju valitsussektori eelarvepositsioonile sõltub rahastamisallika valikust.

1. **Määruse jõustumine**

Määrus jõustub üldises korras